Ek'èdaedzęę̀ k'e dǫ łǫ gıxè dzędeè hołè gha Jerusalem nègı̨ı̨de.
Zezì ekǫ ts'ǫ̀ etłe ghǫ gıìkw'o.
ɂorı k'egele xè gınìhdǫǫ̀ geède.
Yagìzeh xè hagedı,
“Hosanna!
Gots'ǫ̀ K'àowo wedahxà nììtłaa sìı wexè sìghà welè!”
“Israel got'ı̨į̀ gha K'àowocho wexè sìghà hǫt'e,”
gedıì yagìzeh.
Zezì tłı̨tsoaza nıìchì gà yek'e wheda,
dıı hanì weghǫ dek'eèhtł'è k'ę̀ę̀,
“Zıon got'ı̨į̀ dahjı̨-le.
K'eaht'į̀,
naxıts'ǫ k'àowocho naetłe,
tłı̨tsoaza k'e dawheda,”
dek'eèhtł'è.
Wecheekeè t'akwe t'à eyı hazǫǫ̀ gınıedì-le.
Zezì ı̨dòo newıìtı̨ tł'axǫǫ̀ eyı yatı hanì weghǫ dek'eèhtł'èe sìı k'ǫǫ̀t'a gık'èhoèhzà,
eyıts'ǫ dıì dànì dǫ gıts'ǫ̀ k'ehoɂaa sìı eyı sı gık'èhoèhzà.
Zezì,
Lazarus kwe-yìı wekw'ǫǫ̀ whetǫǫ gots'ǫ “xàı̨tłe,”
yèhdı t'à naìdà ayį̀į̀là ekò dǫ łǫ Zezì xè aget'ı̨ ı̨lè,
eyıt'à eyı godıì t'à dǫ xè gogedo.
Zezì hanì enıìyah hòèhtsı̨ ghǫ egıìkw'o t'à dǫ łǫ Zezì nìhdǫǫ̀ geède.
Eyıt'à Pharısee gı̨ı̨lı̨ı̨ sìı ełets'ǫ̀ hagedı,
“Weghàahda,
dǫ hazǫǫ̀ gıts'ǫ̀ łeèhza!
Hagot'ı̨ nı̨dè goxè nezı̨į̀ agode ha agot'ı̨ nıìle,”
gedı.